સરલાબહેન તેમની જગ્યાએથી ઊઠી અને મનુભાઈની સામે જઈને બેઠાં. તેમની આંખોમાં આંખ મેળવી સરળતાથી અને જરાય થડક્યા વગર એકદમ સ્પષ્ટ અવાજે કહ્યું, ‘ આપણા જમાનામાં જ્યાં ૧૨-૧૩ વર્ષની ઉંમરે વિજાતીય વ્યક્તિ માટે ગમો-અણગમો પારખવાની પણ ગતાગમ નહોતી, ત્યાં પ્રેમ થઈ જવાની વાત તો સ્વપ્નમાં ય નહી આવે. બીજું ૧૨-૧૩ વર્ષની ઉંમરે લગ્ન કરી નાંખે તેવા મારા મા-બાપ અભણ કે જૂનવાણી નહોતાં. પરિભાઈના કુટુંબથી છૂટાં પડ્યાં પછી અમે કોઈ… ક્યારેય….(શબ્દો છૂટા પાડી બોલ્યા) ફરી મળ્યાં નથી એટલે તમને આવ્યો એવો વિચાર મારા બા-બાપુજીને પણ આવ્યો નહીં જ હશે.’